સામાન્ય રીતે ફૂગજન્ય રોગ ચોમાસામાં વધી જતા હોય છે. ચામડીમાં ખંજવાળ સાથે લાલ ચાઠાં થવાં એ દાદર કે ફંગલ ઇન્ફેક્શનનું મુખ્ય લક્ષણ છે. લાલ કે કાળાં ચાઠાં, એક મોટા ચાઠાની આજુબાજુ નાની-નાની ફોલ્લીઓ થવી, ગોળ આકારમાં ફેલાતાં ચકામાં શરીરના કોઈ પણ ભાગમાં થઈ શકે છે, પણ ગુપ્ત ભાગ, સાથળનો ભાગ, બગલમાં, હાથ અને પગની આંગળીઓ વચ્ચે અને તે બધી જગ્યાઓ જ્યાં ચામડીનો ઘસારો કે પરસેવો વધારે થાય ત્યાં ફૂગના જંતુ વધુ પ્રમાણમાં જોવા મળે છે. કોઈ પણ શંકાસ્પદ ચાઠાં શરીરમાં દેખાય, અતિશય ખંજવાળ, બળતરા અથવા દુખાવો હોય તો તરત ડૉક્ટરની સલાહ લેવી, કારણ કે ફૂગજન્ય રોગ ચેપી હોય છે અને શરીરમાં બીજી જગ્યાએ અથવા ઘરના બીજા લોકોમાં ફેલાઈ શકે છે. તમારા ડૉક્ટરની સલાહ લીધા બાદ લેબોરેટરીમાં તપાસ કરાવી શકાય, કારણ કે ફંગલ ઇન્ફેક્શન ચામડી, વાળ અને નખને અસર કરી શકે છે.